ΣΥΣΤΑΣΗ ΤΗΣ ΕΠΙΤΡΟΠΗΣ της 3ης Φεβρουαρίου 1975 προς τα Κράτη μέλη για μία καλύτερη συνεργασία στο πλαίσιο της διαχειρίσεως του ΕΓΤΠΕ - Εγγύηση

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ:

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος και ιδίως το άρθρο 155,

Εκτιμώντας:

ότι είναι σημαντικό να εξασφαλισθεί, με τρόπο αποτελεσματικό, ο αγώνας κατά των ανωμαλιών και των απατών σε βάρος των κοινοτικών ταμείων, ιδίως όσον αφορά τη συνεργασία των εθνικών αρχών που φέρουν την ευθύνη για τη δράση αυτή-

ότι το Συμβούλιο δεν έχει ακόμη αποφασίσει επί της προτάσεως κανονισμού περί αμοιβαίας συνδρομής μεταξύ των αρμοδίων αρχών των Κρατών μελών και μεταξύ αυτών και της Κοινότητος, προκειμένου να εξασφαλισθεί η καλή εφαρμογή των κοινοτικών ρυθμίσεων σε θέματα τελωνειακά και γεωργικά (ΕΕ αριθ. Α 100 της 22ας Νοεμβρίου 1973), ούτε επί της προτάσεως οδηγίας περί αμοιβαίας συνδρομής σε θέματα εισπράξεως ποσών που έχουν καταβληθεί αχρεωστήτως στο πλαίσιο της γεωργικής πολιτικής και των γεωργικών εισφορών και των δασμών (εγγρ. COM/72/1578 τελικό, της 15ης Δεκεμβρίου 1972)-

ότι, αναμένοντας την υιοθέτηση αυτών των κοινοτικών διατάξεων, πρέπει να βελτιωθούν τουλάχιστον οι πρακτικοί τρόποι με τους οποίους πραγματοποιείται η συνεργασία των εθνικών αρχών στο πλαίσιο των υφισταμένων διαδικασιών-

ότι η συνθήκη μεταξύ των Κρατών μελών της Κοινότητος για την αμοιβαία συνδρομή μεταξύ των τελωνειακών διοικήσεων (η λεγόμενη συνθήκη της Νεαπόλεως) δεν είναι, όσον αφορά τον αγώνα κατά των ανωμαλιών και των απατών σε βάρος των κοινοτικών Ταμείων, όργανο τέτοιας φύσεως που να εξαλείφει από μόνο του τις απαντώμενες δυσκολίες με ικανοποιητικό τρόπο-

ότι είναι σημαντικό να επιτευχθεί η συνεργασία όλων των εθνικών αρχών που είναι επιφορτισμένες με την εφαρμογή των γεωργικών κοινοτικών ρυθμίσεων στο πλαίσιο του ΕΓΤΠΕ - Εγγύηση-

ότι, ανεξάρτητα από την εφαρμογή των διατάξεων των κανονισμών (ΕΟΚ) του Συμβουλίου αριθμοί 729/70 και 283/72, επείγοντα μέτρα πρέπει να ληφθούν στην πράξη για την εξασφάλιση, χωρίς καθυστέρηση, της αναγκαίας συνεργασίας των εθνικών αρχών, όσον αφορά τις ενέργειες στον τομέα του ΕΓΤΠΕ - Εγγύηση-

ότι, προκειμένου να διευκολυνθεί η αμοιβαία συνδρομή μεταξύ των Κρατών μελών, πρέπει να εξασφαλισθεί η αμοιβαία και άμεση ενημέρωση μεταξύ των αρχών των Κρατών μελών για ο,τιδήποτε αφορά τον αγώνα κατά των ανωμαλιών και των απατών σε βάρος του ΕΓΤΠΕ - Εγγύηση-

ότι τα ίδια αυτά μέτρα πρέπει να ληφθούν για να επιταχυνθεί και να διευκολυνθεί η ανάκτηση των ποσών που έχουν καταβληθεί αχρεωστήτως ή δεν έχουν εισπραχθεί λόγω των ανωμαλιών ή των απατών αυτών-

ότι το άρθρο 5 της συνθήκης υποχρεώνει τα Κράτη μέλη να διευκολύνουν την εκπλήρωση της αποστολής της Κοινότητος-

γι' αυτούς τους λόγους,

ΣΥΝΙΣΤΑ:

- στο πλαίσιο των ενεργειών που συνεπάγονται έσοδα ή έξοδα του ΕΓΤΠΕ - Εγγύηση, κάθε Κράτος μέλος να λαμβάνει τα αναγκαία εσωτερικά μέτρα ώστε οι εθνικές αρχές που είναι επιφορτισμένες με τον έλεγχο αυτών των ενεργειών, καθώς και με την καταστολή των ανωμαλιών και των απατών, να κοινοποιούν αμοιβαία κάθε πληροφορία που τους επιτρέπει να βεβαιωθούν για την ακρίβεια των εισπραχθέντων ποσών και των πραγματοποιηθεισών πληρωμών, να ενισχύσουν την πρόληψη, την έρευνα και την καταστολή των απατών και των ανωμαλιών και να διευκολύνουν την ανάκτηση των ποσών που έχουν καταβληθεί αχρεωστήτως ή δεν έχουν εισπραχθεί λόγω των ανωμαλιών ή των απατών αυτών-

- για τον ίδιο σκοπό, τα Κράτη μέλη θεσπίζουν όλες τις χρήσιμες διατάξεις ώστε οι αρχές αυτές να καθιερώσουν άμεσες μεταξύ τους σχέσεις από το ένα Κράτος στο άλλο

- κάθε Κράτος μέλος να ενημερώσει την Κοινότητα, πριν από την 31η Μαρτίου 1975, για τα μέτρα που λαμβάνει κατ' εφαρμογή της παρούσης συστάσεως.

Έγινε στις Βρυξέλλες, στις 3 Φεβρουαρίου 1975.

Για την Επιτροπή.

P. J. LARDINOIS

Μέλος της Επιτροπής